Minister doen ‘steeds niks’ oor geweld teen busseFikile Mbalula, minister van vervoer. (Foto: GCIS) Die DA sê die minister van vervoer, Fikile Mbalula, doen steeds niks om die voortgesette aanvalle op langafstandbusdienste te stuit nie en die party eis dat hy dadelik maatreëls tref om die vlaag aanvalle stop te sit. Die jongste oproep kom nadat nog ŉ Intercape-busbestuurder geskiet is terwyl hy Sondag na ŉ bushalte in die Kaapstadse middestad op pad was. Mbalula is al by verskeie geleenthede gekap oor sy versuim om ingevolge ŉ bevel van die Oos-Kaapse hooggeregshof ŉ nasionale aksieplan teen die geweld in werking te stel. Mbalula het teen die uitspraak geappelleer. Ricardo Mackenzie, die DA se woordvoerder oor vervoer in die Wes-Kaap, sê Mbalula is in Oktober gelas om Intercape, sy bestuurders en passasiers te beskerm teen die voortslepende aanvalle. “Hy het sedertdien nog niks gedoen om menselewens en die broodnodige infrastruktuur te beskerm nie en steeds ontken hy dat hy nie genoeg doen nie,” sê hy. Onmin oor die uitreik van lisiensies, toekenning van busroetes en tariewe is glo die motief vir die geweld. Mackenzie sê dit lyk of die eenheid vir geweldsmisdade wat gestig is om op vervoerverwante voorvalle van geweld te konsentreer, nie genoeg doen om die probleem op te los nie. “Dit is ondenkbaar dat pendelaars in die Wes-Kaap nog ŉ bekostigbare metode van vervoer sal verloor nadat hulle reeds treindienste onder Mbalula se leiding verloor het.” Die polisie het in Augustus bekend gemaak dat nog niemand sedert April verlede jaar in verband met die Intercape-aanvalle in hegtenis geneem is nie. “Dit is kommerwekkend dat nog niks gedoen is om hierdie busdiens te beskerm nie. Die gebrek aan politieke wil om die kwessie te pak, beteken dat nóg lewensverlies gaan volg.”